Egil Monn-Iversen

Liv og arbeid

Monn-Iversen var en sentral skikkelse i norsk underholdningsbransje på 1900-tallet innen en rekke kultur- og underholdningssjangre. Gjennom sitt virke på Det norske teatret bidro han til utviklingen av et moderne skandinavisk musikkteatermiljø. Monn-Iversen virket i over 50 musikaloppsetninger i inn- og utland, hvorav minst 15 av dem ble komponert av Monn-Iversen selv. Han komponerte musikken til rundt 100 tv- og filmproduksjoner, og produserte minst 25 spillefilmer gjennom EMI Produksjon. Monn-Iversen var musikalsk ansvarlig i NRKs underholdningsavdeling i 34 år, og definerte gjennom det store deler av musikkbildet i Norge.
Han komponerte og arrangerte musikk på mange hundre plateinnspillinger, og samarbeidet med blant andre The Monn Keys, Wenche Myhre, Jens Book-Jenssen, Arve Opsahl, Inger Jacobsen, Kurt Foss og Reidar Bøe, Elisabeth Granneman, Sølvi Wang, Nora Brockstedt, Ivar Medaas, Rolv Wesenlund, Hanne Krogh, Kirsti Sparboe, Dag Frøland, Sissel Kyrkjebø, Mari Maurstad og Bare Egil Band.
Egil Monn-Iversen startet sin karriere tidlig da han vokste opp i et musikalsk hjem. Far, Rudolf Johannes Iversen, spilte cello, fløyte og var leder i Norges Sangerlag. Mor, Elvira Constanse Monn, spilte piano. Bror, Arne Monn-Iversen, spilte fiolin – og ble selv profesjonell fiolinist. Egil Monn-Iversen spilte selv piano, og studerte hos Hugo Kramm, Robert Levin og Rolf Holger. Store deler av familien var engasjert i IOGT, og korbevegelsen der.
Monn-Iversen traff sin fremtidige kunstneriske partner og ektefelle på Hegehaugen gymnas på 1940-tallet; skuespilleren og sangeren Sølvi Wang. Hennes sanggruppe De fem sure skulle danne grunnlaget for gruppen Monn-Iversen og Wang etablerte i fellesskap i 1948; The Monn Keys. Wang hadde allerede fra barnsben av arbeidet med det profesjonelle revy- og musikkmiljøet i Oslo, og derfor fikk Monn-Iversens ved hjelp av henne noen av sine første profesjonelle jobber, eksempelvis ved Chat Noir, NRK og Det norske teatret.
Bare 19 år gammel ble Monn-Iversen kapellmester ved Den Norske Swingklubb med hans kone som vokalist, og jazzmusikk ble hans hovedsjanger i tidlige år gjennom en rekke storband, sekstetter, etc.
Sølvi Wangs far, Yngvar Wang, var en av Monn-Iversens musikalske idoler, og han hjalp sin svigersønn med å få undervisning i arrangement og orkestering hos sin venn og kollega Sverre Bergh. En undervisning som skulle bli viktig for Monn-Iversen. Orkestering og arrangering skulle nemlig bli den musikalske utøvelsen Monn-Iversen anså som sin hovedbeskjeftigelse gjennom karrieren.
Monn-Iversen giftet seg med Sølvi Wang i 1951, og de forble gift frem til hennes død i 2011. De fikk to barn; tv-produsent Bitte Monn-Iversen og filmprodusent Stein Monn-Iversen, derav tre barnebarn hvorav en av dem er tv-produsent, sceneprodusent og tekstforfatter Magnus Monn-Iversen.
Foruten Monn-Iversens profesjonelle virke var han gjennom sitt liv opptatt av kunst, og var blant annet en støttespiller for kunstnere som Jakob Weideman og Jens Johannessen.
Han hadde også et forhold til danseren Ruth Fasting mens han var gift med Sølvi Wang. Sammen med Ruth Fasting fikk han barnene Vår Celin Fasting og Johan Fasting. Sønnen er manusforfatter, og har blant annet skrevet for NRKs storsatsing Heimebane.

Eierskap og posisjoner

I 1948 grunnla han vokalgruppen The Monn Keys sammen med sin kone Sølvi Wang, og i samarbeid med vokalgruppens medlemmer stiftet ekteparet firmaet Egil Monn-Iversen A/S. Selskapet ga ut plater på en rekke etiketter, og sto i 1957 for 23% av omsetningen i platebransjen. Selskapet drev i tillegg som musikkforlag, konsertbyrå, jukeboksoperatør og revy- og filmprodusent.
Egil Monn-Iversen var med på å etablere filmproduksjonsselskapet Contact Film AS, og var aksjonær i Teamfilm AS. Han eide 100% av filmproduksjonsselskapet EMI Produksjon AS, som produserte rundt 25 norske spillefilmer, deriblant Norske byggeklosser, Den siste Fleksnes, Bør Børson Jr. og Ungen. Totalt komponerte han musikken til over hundre norske spillefilmer og TV-serier.
Han stiftet i 1985 selskapet Thalia Teater A/S. Selskapet satte opp, i hans tid der, en rekke musikaler, revyer og farser, primært på Chateau Neuf i Oslo. Han etablerte også selskapet Proscenium AS, som blant annet sto for pan-skandinaviske teaterproduksjoner i samarbeid med Chinateatern i Stockholm og Tivoli i København.